En 40-årig mand er torsdag idømt fire måneders ubetinget fængsel for umotiveret overfald.

En 40-årig mand sad torsdag på anklagebænken i byretten i Aalborg efter en episode, der fandt sted 3. december sidste år. Klokken var omkring 23. Fire midaldrende kvinder havde spist på restaurant Provence i Aalborg og var netop kommet ud af restauranten, da den ene af dem helt umotiveret blev overfaldet af den 40-årige mand. Flere gange bankede han kvindens hoved mod restaurantens vindue, hvorefter de andre damer, som forsøgte at hjælpe veninden, stod for tur. Der blev uddelt knytnæveslag, og én blev væltet og sparket i ryggen - indtil et par mænd kom kvinderne til undsætning og fik fastholdt den aalborgensiske overfaldsmand. Kan ikke huske noget Senioranklager Lone Lyngsø havde inden dagens retssag nedlagt påstand om opholdsforbud i nattelivet og seks måneders ubetinget fængselsstraf. En sigtelse efter den almindelige voldsparagraf uden foregående tilfælde vil typisk ikke give ubetinget fængsel, men på grund af sagens helt umotiverede karakter, var der ifølge anklageren tale om skærpende omstændigheder. Det var dommeren tilsyneladende enig i, for dommen lyder på fire måneders ubetinget fængsel. - Han fik ikke opholdsforbud, men jeg er fint tilfreds med dommen, lyder det fra Lone Lyngsø. Ifølge anklageren havde gerningsmanden ikke meget at sige under dagens retsmøde, da han angiveligt var så beruset, at han ikke selv husker noget fra overfaldet. Den 40-årige mand modtog dommen.